14 @ Bains Game Lodge | LekkeSlaap
14 @ Bains Game Lodge is 'n gerieflike enkelwoonstel vir 2 gaste in Bloemfontein en dis ideaal vir reisigers en oornaggaste. Dit is geleë op die perseël van die bekende Bains Game Lodge in Bloemfontein, maar is nie deel van die hotel nie.
Die eenslaapkamerwoonstel is op die grondverdieping van die A-blok woonstelle en het lugversorging en 2 enkelbeddens. Die eenheid het 'n privaat badkamer met 'n stort, bad, toilet. Die eenheid het ook 'n agterdeur wat op 'n gedeelde gemeenskaplike tuintjie uitloop.
Die oopplan-kombuis is toegerus met 'n stoof, yskas, mikrogolf en tee- en koffiemaakgeriewe. Die eenheid het 'n TV met sekere DStv-kanale.
Veilige parkeerplek is beskikbaar agter 'n elektroniese hek op die perseël (ongeveer 150 m vanaf die woonstel se voordeur) en gaste het toegang tot die gemeenskaplike swembad, braaigeriewe, 2 restaurante en 2 kroeë. Neem asseblief kennis dat die eenheid nie deel is van die hotel nie.
Dit is baie nabygeleë aan die populêre woongebied, Langenhovenpark en dit is naby Bloem Care Psigiatriese hospitaal, die Pretty Gardens Kwekerysentrum, Greenside en vele restaurante in die area. Die eenheid is 5,4 km vanaf die Universiteit se hoofhek.
Bloemfontein bied doendinge soos wandelroetes, vryval, sterrekyk by die Boyden-sterrewag, verskeie museums, winkels en restaurante. Gaste kan ook die Vrystaat Nasionale Botaniese Tuin, die Franklin Wildreservaat of die Hamilton Park besoek.